เดินทางอุ่นใจ...ให้ประกันร่วมทาง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

...ทีมข่าวการเงิน 
ช่วงเวลาหยุดยาวอย่างเทศกาลสงกรานต์ปีนี้ไม่เพียงแต่จะเปิดโอกาสให้คนไทยได้เดินทางท่องเที่ยว เดินทางกลับภูมิลำเนาตามที่ต่างๆ เท่านั้น แต่ยังเปิดโอกาสให้บริษัทประกันทั้งหลายอาศัยจังหวะเทศกาลวันหยุดยาวอย่างนี้ เสนอแบบประกันที่หลากหลายให้ตรงกับความต้องการของลูกค้าได้ โดยเฉพาะรูปแบบประกันที่ให้ความคุ้มครองในช่วงระยะเวลาสั้นๆ ตามต้องการ
ล่าสุด ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก็ได้รื้อฟื้นแบบประกันภัยอุบัติเหตุเดินทางอุ่นใจ หรือพีเออุ่นใจ ซึ่งเป็นแบบประกันมาตรฐานที่ทุกบริษัทประกันภัยสามารถนำไปขายได้ทันที จากเดิมที่กระตุ้นการขายเฉพาะช่วงเทศกาลวันหยุด ก็เปิดโอกาสให้ซื้อขายได้ตลอดทั้งปี 
ปรับมาเป็นแบบประกันที่ซื้อได้แม้กระทั่งเดินทางแค่ 1 วัน ถึงสูงสุด 14 วัน แลกกับเบี้ยประกันภัยตั้งแต่วันละ 15 บาท ถึงสูงสุด 180 บาท 
แต่มีทุนประกันที่ 1 แสนบาท 2 แสนบาท และ 3 แสนบาท
ขณะเดียวกัน ในส่วนของบริษัท กรุงเทพประกันภัย เองก็ได้เปิดขายประกันใหม่เป็น “ประกันภัยรถยนต์ 3+ On Tour” เป็นอีกทางเลือกหนึ่งของประชาชน ที่เหมาะกับผู้ที่ใช้รถน้อยหรือมีความจำเป็นต้องใช้รถในช่วงสั้นๆ หรือในช่วงวันหยุดเทศกาล
ระยะเวลาคุ้มครอง 30 วัน แลกกับเบี้ยประกันภัยเพียง 1,399 บาท ให้ความคุ้มครองรถยนต์คันที่เอาประกันภัยจากการชนที่ 1 แสนบาท คุ้มครองความเสียหายต่อชีวิต ร่างกาย หรืออนามัย 1 ล้านบาทต่อคน คุ้มครองความเสียหายต่อชีวิต ร่างกาย หรืออนามัย 10 ล้านบาทต่อครั้ง
ถือได้ว่าเป็นอีกทางเลือกหนึ่งสำหรับผู้ที่ใช้รถน้อยหรือผู้ที่มีรถยนต์จำนวนหลายคันแต่ไม่มีความจำเป็นต้องใช้รถทุกคันเป็นประจำ จะได้ไม่ต้องเสียค่าเบี้ยประกันภัยรถยนต์ทั้งปี
อย่างไรก็ตาม ในกรณีที่เกิดอุบัติเหตุจากการชนแล้วผู้เอาประกันภัยเป็นฝ่ายผิดหรือไม่สามารถระบุคู่กรณีได้ จะมีส่วนรับผิดชอบค่าเสียหายส่วนแรก 2,000 บาทด้วย 
ส่วนเทเวศประกันภัยก็ได้ใช้กลยุทธ์รณรงค์ให้ขับขี่ปลอดภัยในเทศกาลสงกรานต์นี้ พร้อมออกบัตรกรมธรรม์ประกันภัยรถยนต์สำเร็จรูป “Deves Express CARD” ที่คุ้มครองคนไทยทั่วประเทศ ภายใต้คอนเซปต์ “โทรปุ๊บ คุ้มครองทันที” เริ่มต้นค่าเบี้ยที่ 2,350 บาท
แบบประกันดังกล่าวเป็นประกันภัยรถยนต์ประเภท 3 โดยลูกค้าซื้อได้โดยต้องกรอกใบสมัครแต่ใช้วิธีโทรศัพท์ผ่านคอลเซ็นเตอร์ของบริษัทแทน เพื่อระบุวันคุ้มครอง 
กรมธรรม์นี้มีให้เลือกถึง 3 แบบ คือ “เทเวศประเภท 3 Deves Smart” เหมาะกับนักขับที่มากประสบการณ์ คุ้มครองเฉพาะคู่กรณี ขับขี่สบายใจ สำหรับรถเก๋ง เบี้ย 2,350 บาทต่อปี และสำหรับรถกระบะ เบี้ยราคา 2,999 บาท 
ยังมีอีกหลายบริษัทประกันที่ใช้จังหวะเทศกาลวันหยุดยาวใช้กลยุทธ์กิจกรรมเพื่อสังคมแทนในการสร้างแบรนด์ของบริษัทตัวเองแทน ไม่ว่าจะเป็นบริษัท วิริยะประกันภัย หรือบริษัท กลางคุ้มครองผู้ประสบภัยจากรถ ที่ต่างใช้วิธีรณรงค์เพื่อลดอุบัติเหตุจากการเดินทางบนท้องถนนแทน
คนใช้รถใช้ถนนควรจะศึกษาหาทางป้องกันตัวไว้ก่อนภัยจะมาถึง...